Diari Oficial de la Generalitat Valenciana


Sumari del DOGV 4493, del 06-05-2003 (2003/4784)

ORDE de 4 d'abril de 2003, de la Conselleria de Cultura i Educació, per la qual es convoquen els Premis 2003 de la Comunitat Valenciana a la integració dels temes transversals en el currículum.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4493

Data del DOGV
:   06-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/4784


Data del document
:   04-04-2003

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * personal docent
    * distinció honorífica
    * mètode pedagògic
    * premi cultural

ORDE de 4 d'abril de 2003, de la Conselleria de Cultura i Educació, per la qual es convoquen els Premis 2003 de la Comunitat Valenciana a la integració dels temes transversals en el currículum. [2003/M4784]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2.3, establix, entre altres, els següents principis que regulen l'activitat educativa: la formació personalitzada, que propicie una educació integral en coneixements, destreses i valors morals de l'alumnat en tots els àmbits de la vida: personal, familiar, social i professional; l'efectiva igualtat de drets entre els sexes i el rebuig a tota classe de discriminació; el respecte a totes les cultures; el foment dels hàbits de comportament democràtic; la relació amb l'entorn social, econòmic i cultural; i la formació en el respecte i defensa del medi ambient.
  
La Llei Orgànica 10/2002, de 23 de desembre, de Qualitat de l'Educació, en l'article 1, enumera com a principis de qualitat del sistema educatiu entre altres: l'equitat, que garantix una igualtat d'oportunitats de qualitat, per al ple desenrotllament de la personalitat a través de l'educació, en el respecte als principis democràtics i als drets i llibertats fonamentals; la capacitat de transmetre valors que afavorisquen la llibertat personal, la responsabilitat social, la cohesió i millora de les societats, i la igualtat de drets entre els sexes, que ajuden a superar qualsevol tipus de discriminació, així com la pràctica de la solidaritat, per mitjà de l'impuls a la participació cívica de l'alumnat en activitats de voluntariat.
  
El ple desenrotllament de la personalitat suposa una educació en els valors morals que han inspirat el model d'estat social i democràtic de dret que establix per a Espanya la nostra Constitució. Valors morals que han anat emergint al llarg de la història com: la llibertat, la igualtat i, finalment, la solidaritat. Valor que inspira una sèrie de drets que s'han anat plasmant en successives declaracions de l'ONU, com a resultat de fòrums i conferències internacionals: el dret a viure en un món saludable, el dret a la qualitat de vida, a la pau, a la igualtat d'oportunitats entre dones i hòmens, al respecte a la pròpia cultura, a disfrutar d'una naturalesa conservada i sostenible, a la seguretat vial, a la informació i a la protecció dels legítims interessos dels consumidors, etc.
  
Estos drets configuren una sèrie d'àmbits educatius: educació per a la pau, per a la salut, per a la igualtat d'oportunitats entre els sexes, educació ambiental, educació sexual, educació del consumidor i educació vial, que junt amb l'educació moral i cívica, es conceben com a «temes transversals», perquè no corresponen de mode exclusiu a una única àrea o matèria del currículum, sinó que són temes que han d'estar presents de manera global en els objectius i continguts de totes les àrees i matèries dels diferents currículums.
  
Estos temes transversals no constituïxen una relació tancada, perquè es referixen a problemes i realitats que estan vius en l'àmbit social, i que tenen una base ètica d'interés comú i universal. El seu aprenentatge oferix respostes i desenrotlla en l'alumnat actituds personals davant de problemes bàsics i actuals de la convivència.
  
Estos problemes amb què s'enfronta la nostra societat no poden ser aliens als continguts escolars a pesar de la seua recent aparició. És necessari que l'alumnat dels distints nivells i etapes educatives tinga l'ocasió de reflexionar i, en conseqüència, arribe a adquirir actituds i comportaments basats en opcions de valor lliurement assumides.
  
Per això, els decrets que establixen el currículum dels distints nivells i etapes educatives a la Comunitat Valenciana, disposen que l'educació moral i cívica, l'educació per a la pau, per a la salut, per a la igualtat d'oportunitats entre dones i hòmens, l'educació ambiental, l'educació sexual, l'educació del consumidor i l'educació vial, estaran presents a través de les diferents àrees i matèries al llarg de tots els nivells i etapes.
  
D'esta forma, el sistema educatiu se suma als esforços que realitzen els governs i diverses institucions no governamentals per a resoldre les situacions i problemes a què responen estos temes. En este sentit, el Govern de la Generalitat Valenciana ha promulgat la Llei 1/1994, de 28 de març, de Salut Escolar; la Llei 4/2001, de 18 de juny, per la qual es modifica la Llei 3/1997, de 16 de juny, sobre Drogodependències i Altres Trastorns Addictius; ha aprovat el I Pla de la SIDA de la Comunitat Valenciana, per Decret 168/1997, de 13 de maig; així com el Pla d'Igualtat d'Oportunitats entre Hòmens i Dones (2001-2004), per Acord de 10 de juliol del 2001. També, va acordar constituir la Fundació de la Solidaritat i el Voluntariat de la Comunitat Valenciana per a la promoció del voluntariat i de la solidaritat entre les persones.
  
Així mateix, determinades dates socialment assenyalades i celebracions específiques poden servir per a cridar l'atenció sobre estos grans problemes. Així, l'Organització de Nacions Unides ha proclamat l'any 2003 com a Any Internacional de l'Aigua Dolça.
  
Els centres docents han d'aprofitar la ressonància de les celebracions específiques. A més, en ús de la seua autonomia pedagògica i organitzativa, per mitjà de les programacions didàctiques, han de planificar la inclusió dels temes transversals en el currículum i en les diverses activitats educatives.
  
En conseqüència, és convenient convocar estos premis per a estimular l'elaboració de materials didàctics que ajuden a integrar els temes transversals en el projecte educatiu del centre, els projectes curriculars, les programacions didàctiques i les mateixes unitats didàctiques.
  
Per això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
1. Es convoquen els Premis 2003 de la Comunitat Valenciana a la integració dels temes transversals en el currículum.
  
2. S'aproven les bases per què es regirà la convocatòria, que figuren com a annex I. També s'aproven els models de sol·licitud individual i per a grups que figuren en els annexos II i III respectivament.
  
Segon. Finançament
  
1. Els premis comptaran amb una dotació màxima de 42.070 euros, que serà finançada a càrrec de la línia de subvenció T3152000 del programa 421.30 del pressupost de la Generalitat Valenciana per a l'exercici de 2003, d'acord amb la següent distribució:
  
Un premi de 6.000 euros.
  
Dos premis de 4.500 euros.
  
Quatre premis de 3.000 euros.
  
Deu premis de 1.500 euros.
  
2. A més, es podran concedir mencions honorífiques, sense dotació econòmica, si la qualitat dels treballs presentats i no premiats ho permet, a juí del jurat.
  
3. El jurat podrà declarar deserts alguns dels premis.
  
Disposicions finals
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre la convocatòria, se l'autoritza a adoptar les mesures oportunes per al compliment i el desenrotllament d'esta orde i també per a resoldre totes les incidències que es plantegen en la seua interpretació i execució.
  
Segona
  
L'entrada en vigor d'esta orde serà l'endemà de la publicació en el Diari Oficial de la Generalitat Valenciana.
  
Conforme establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament recurs de reposició o plantejar directament recurs contenciós administratiu en els terminis i davant els òrgans indicats a continuació:
  
a) El recurs de reposició haurà d'interposar-se davant el conseller de Cultura i Educació en el termini d'un mes des de l'endemà de la publicació.
  
b) El recurs contenciós administratiu haurà de presentar-se davant el Tribunal Superior de Justícia de la Comunitat Valenciana en el termini de dos mesos des de l'endemà de la publicació.
  
València, 4 d'abril de 2003
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases per a la concessió dels Premis 2003 de la Comunitat Valenciana a la integració dels temes transversals en el currículum.
  
Primera. Objectius
  
Incentivar l'elaboració de materials didàctics que faciliten la labor docent en la integració dels temes transversals en el currículum.
  
Afavorir que els centres docents organitzen la seua pròpia activitat d'acord amb els valors que estos temes transversals configuren.
  
Fomentar la formació del professorat a través de la innovació i investigació educativa en el tractament dels temes transversals.
  
Segona. Destinataris i forma de participació
  
1.Destinataris. Podran participar en la convocatòria:
  
a) El personal docent que està en actiu o que exercix funcions de suport escolar en centres docents públics i privats de la Comunitat Valenciana que impartixen educació preescolar o ensenyances escolars, o en programes municipals de FPA.
  
b) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura i Educació.
  
c) El personal laboral o funcionaris de l'administració especial que realitzen funcions de suport escolar en centres docents dependents de la Conselleria de Cultura i Educació.
  
2. Forma de participació.
  
El personal assenyalat en el punt anterior podrà participar individualment o com a grup de treball.
  
Tercera. Condicions de participació
  
1. Les persones que opten a estos premis hauran de presentar materials didàctics que tinguen caràcter innovador i aplicació pràctica per a integrar els temes transversals en el projecte educatiu, els projectes curriculars, les programacions i les unitats didàctiques, tenint com a referència el currículum de la Comunitat Valenciana del corresponent curs, cicle, etapa, nivell, grau, modalitat, àrea, matèria, assignatura o mòdul.
  
2. Els dits materials versaran sobre: educació per a la igualtat d'oportunitats entre hòmens i dones, educació moral i cívica, educació ambiental, educació per a la pau, educació per a la salut, educació sexual, educació vial i educació del consumidor.
  
3. Els treballs hauran de ser originals i inèdits i podran presentar-se en qualsevol dels dos idiomes oficials de la Comunitat Valenciana i en qualsevol suport.
  
4. No podran participar aquelles persones que hagen obtingut premi en les convocatòries de 2000, 2001 i 2002 a la integració dels temes transversals en el currículum.
  
5. No podran presentar-se tesis doctorals ni els treballs conduents a l'obtenció de la suficiència investigadora.
  
6. No podran participar aquells treballs que hagueren sigut premiats en qualsevol altra convocatòria pública o privada.
  
7. Tampoc podran participar aquells treballs que es presenten a la convocatòria de Premis 2003 de la Comunitat Valenciana a la Innovació Educativa, ni a la convocatòria dels Premis 2003 de la Comunitat Valenciana a materials didàctics dirigits a l'atenció educativa de l'alumnat immigrant.
  
8. Podran presentar-se materials elaborats com a conseqüència de la realització de projectes d'innovació i investigació educativa i desenrotllament del currículum, subvencionats per la Conselleria de Cultura i Educació durant els tres últims anys. En este cas haurà de comunicar-se el títol del projecte subvencionat i la convocatòria en què va ser seleccionat.
  
9. La presentació dels treballs suposa l'acceptació expressa de totes les bases de la present convocatòria.
  
Quarta. Característiques dels materials didàctics
  
Els materials didàctics que es presenten a esta convocatòria es dissenyaran, almenys, per a un trimestre del curs acadèmic, indicant el curs, cicle, etapa, nivell, grau, modalitat, àrea, matèria, assignatura o mòdul, a què van destinats.
  
Els dits materials contindran:
  
- Guia del professorat, que especificarà: objectius, continguts, activitats, metodologia per a l'ús didàctic del material de l'alumnat, i criteris i instruments d'avaluació. Així mateix, contindrà les referències a la bibliografia utilitzada.
  
- Material per a l'alumnat.
  
Quinta. Tramitació de les sol·licituds
  
1. Sol·licituds.
  
Les persones o els equips que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex II, quan la sol·licitud es realitze a títol individual, o segons el model de l'annex III quan es presenten com a grup de treball.
  
2. Documentació.
  
La sol·licitud s'acompanyarà dels següents documents:
  
a) El treball que es presenta (original i dos còpies) a esta convocatòria en les condicions assenyalades en la base tercera i amb les característiques que figuren en la base quarta.
  
b) Memòria descriptiva del treball (original i dos còpies), amb un màxim de 10 folis, on es reflectisquen les següents dades: persona o equip de persones que han realitzat el treball, justificació, objectius i bibliografia utilitzada. S'adjuntarà esta memòria en suport informàtic (format Word).
  
c) Certificat, nomenament o nòmina de l'any 2003, que acredite que tots els participants complixen els requisits establits en la base segona de la convocatòria.
  
3. Lloc de presentació.
  
Les sol·licituds es presentaran en el Registre General de la Conselleria de Cultura i Educació (av. Campanar 32, 46871 València), en les direccions territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presenten en una oficina de correus, es farà en sobre obert a fi que en la capçalera del primer full del document que es vol enviar, es faça constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la Conselleria de Cultura i Educació, comunicaran el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (96 386 61 74).
  
4. Termini de presentació.
  
El termini de presentació finalitzarà el 9 de setembre de 2003.
  
Sexta. Procés per a la concessió dels premis
  
1. Jurat de selecció.
  
Els treballs presentats seran examinats i avaluats per un jurat de selecció constituït per:
  
President: el director general d'Ordenació i Innovació Educativa i Política Lingüística, que podrà delegar en el vicepresident.
  
Vicepresident: el cap de l'Àrea d'Ordenació, Innovació i Formació Professional.
  
Vocals:
  
- El cap del Servici de Programes d'Innovació Educativa i Suport Escolar.
  
- El cap del Servici d'Ensenyaments en Valencià.
  
- El coordinador del Programa d'Innovació Educativa.
  
- El cap de la Secció d'Extensió Educativa.
  
- Una persona en representació de l'Institut Valencià d'Avaluació i Qualitat Educativa.
  
- Una persona en representació de les següents institucions:
  
Direcció General de Comerç i Consum.
  
Direcció General de la Dona.
  
Direcció General de Drogodependències.
  
Direcció General d'Educació i Qualitat Ambiental.
  
Direcció General de Justícia.
  
Direcció General de Salut Pública.
  
Direcció General de Trànsit del Ministeri de l'Interior.
  
Actuarà com a secretari del jurat un funcionari o funcionària de la Direcció General d'Ordenació i Innovació Educativa i Política Lingüística, amb veu i vot.
  
A les reunions del jurat podrà assistir un representant de cada un dels sindicats que formen part de la Mesa Sindical Sectorial d'Educació, que tindrà veu però no vot.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
  
2. Temes prioritaris.
  
Seran objecte d'atenció prioritària els materials didàctics sobre:
  
a) La promoció de la convivència en els centres docents.
  
b) Educació per a la salut: prevenció de les drogodependències i d'altres trastorns addictius; prevenció del VIH/SIDA.
  
c) Coeducació.
  
d) L'aigua dolça, en l'any internacional dedicat a este tema.
  
3. Criteris de valoració.
  
3.1 Per a la valoració dels treballs presentats serà condició necessària la seua coherència amb el model de currículum establit en els corresponents decrets de la Comunitat Valenciana.
  
3.2 El jurat de selecció tindrà en compte els següents criteris:
  
a) Qualitat i rigor del treball pel seu disseny pedagògic, interés científic o didàctic, originalitat, concreció dels objectius plantejats i coherència interna.
  
b) Relació amb el projecte educatiu del centre en el qual es pretén aplicar el material didàctic.
  
c) Possibilitats d'aplicació en la pràctica docent, en l'organització i funcionament del centre docent o en la programació de les seues activitats complementàries, i, si és procedent, la prèvia experimentació amb l'alumnat.
  
d) Caràcter innovador pel seu contingut, la seua metodologia, o ús de les tecnologies de la informació i la comunicació.
  
e) Rellevància en relació amb els temes prioritaris indicats en el punt 2 d'esta base.
  
f) La rellevància i el volum del seu contingut respecte al total del currículum de referència.
  
g) Caràcter global del plantejament: implicació de diversos temes transversals.
  
h) Rellevància per a promoure l'educació en valors.
  
Sèptima. Resolució de la convocatòria
  
1. Les decisions-propostes del jurat de selecció seran inapel·lables.
  
2. Una vegada realitzat el procés de selecció, el Jurat elevarà la proposta definitiva per a la concessió dels premis al director general d'Ordenació i Innovació Educativa i Política Lingüística, qui resoldrà la convocatòria per delegació del conseller de Cultura i Educació, i es podran declarar deserts alguns dels premis.
  
3. La resolució de la convocatòria es publicarà en el Diari Oficial de la Generalitat Valenciana.
  
Octava. Pagament dels premis
  
1. El pagament de l'import corresponent als premis es realitzarà per transferència bancària a nom de l'autor o autora si el treball és individual. En el cas que el treball siga de grup, s'establirà en la sol·licitud si el pagament es realitzarà al coordinador o al grup, i en quin percentatge es distribuirà entre ells, facilitant les dades bancàries de tots els autors.
  
2. Els premis estaran subjectes a retenció fiscal, d'acord amb l'article 70, apartat 3, lletra g i l'article 92 del Reglament de l'Impost sobre la Renda de les Persones Físiques, aprovat pel Reial Decret 214/1999, de 5 de febrer (BOE 09.02.99), en la nova redacció donada pel Reial Decret 27/2003, de 10 de gener, en els articles 29 i 43.
  
3. Quan les persones beneficiàries dels premis tinguen assignada una dotació individual superior a 1.803,04 euros hauran de presentar certificat actualitzat d'estar al corrent de les obligacions tributàries i, si és procedent, amb la Seguretat Social, segons el que disposa l'Orde de 30 de maig de 1996, de la Conselleria d'Economia i Hisenda (DOGV 21.06.96). En cas de no estar obligats a presentar estos documents, es farà constar esta circumstància per mitjà de declaració responsable.
  
4. Tota alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que es puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana, i seran causes de reintegrament de les quantitats percebudes les previstes en l'article 47.9 de la mencionada llei.
  
Novena. Certificació
  
1. L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV 17.08.94), en l'apartat quinze, considera les activitats d'innovació educativa com una modalitat de formació. En conseqüència, la certificació corresponent als treballs premiats, en esta convocatòria, incloent les mencions honorífiques, s'emetrà per a cada una de les persones participants, segons disposa la mencionada orde.
  
2. En qualsevol cas, se certificarà un màxim de 100 hores.
  
Deu. Propietat intel·lectual
  
Els autors dels materials premiats es comprometen a cedir gratuïtament i per escrit els drets de reproducció, distribució i traducció per al seu exercici per una sola vegada i en règim d'exclusivitat, encara que la Generalitat Valenciana podrà autoritzar la publicació dels materials premiats per compte dels autors o d'un tercer. Així mateix, es comprometen a elaborar, a petició de la Direcció General d'Ordenació i Innovació Educativa i Política Lingüística, les modificacions necessàries en els documents finals dels materials perquè es puguen publicar totalment o parcialment en el format que la Direcció General considere més adequat.
  
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura i Educació.